Einsdæmið með Davíð - eftirlaun hans og bréfaskriftir

Ef einhver stendur fjárhagslega vel að vígi að yfirgefa starfsvettvang sinn nú á þessum krepputímum þá ætti það að vera Davíð Oddsson.

Skjátlist mér ekki mun hann njóta a.m.k. fjórfaldra eftirlauna þegar starfstíma hans lýkur. Þið leiðréttið mig endilega ef þetta er rangt - en svo virðist sem Davíð eigi rétt á óskertum eftirlaunum sem 1)Seðlabankastjóri, 2) forsætisráðherra, 3) alþingismaður, og 4)borgarstjóri í Reykjavík. Það held ég hljóti að vera einsdæmi að einn maður eigi svo ríkan eftirlaunarétt - að minnsta kosti hlýtur það að vera fádæmi.

Það er raunalegt að sjá Seðlabankastjórana Davíð Oddsson og Eirík Guðnason streitast við að sitja sem fastast þrátt fyrir beiðni forsætisráðherra um að þeir víki úr stóli Seðlabankastjóra og semji um starfslok. Fleiri eru augljóslega sömu skoðunar, því Lars Christensen, yfirmaður greiningardeildar Danske Bank, segir þvermóðsku Davíðs Oddssonar vera beinlínis "neyðarlega" (sjá hér).

Bréf Davíðs til Jóhönnu Sigurðardóttur er sömuleiðis sérkennileg smíði. Þar sakar hann forsætisráðherra um pólitíska valdníðslu sem eigi sér engin fordæmi um gjörvallan hinn "vestræna heim" ef ég man orðalagið rétt. Hefur Jóhanna þó ekki annað af sér brotið en að gera Seðlabankastjórunum heiðarlega grein fyrir vilja ríkisstjórnarinnar.

Og gleyminn er Davíð.

Sjálfur hefur hann áður skrifað bréf sem forsætisráðherra, eins og fram kemur í greinargóðri samantekt á bloggi Friðriks Þórs Guðmundssonar þar sem rifjuð eru upp bréfaskrif Davíðs frá fyrri tíð, þ.e.:

Bréf til Sverris Hermannssonar fv. Landsbankastjóra vegna vaxtaákvörðunar ... og ...
Bréf til biskups Íslands vegna smásöguskrifa sr. Arnar Bárðar Jónssonar þáverandi fræðslufulltrúa Þjóðkirkjunnar.

Í bréfinu til Sverris sem m.a. er rifjað upp í Fréttablaðinu í dag, sagði Davíð m.a. ...

... ef þið lagið ekki þvæluna, sem þið gerðuð í síðasta vaxtaóðagoti, er það endanlegt dæmi þess að þið vitið ekki hvað þið eruð að gera og þá mun ég sjá til þess fyrr en nokkurn grunar að menn komi að bankanum sem viti hvað þeir eru að gera. Ég vil fá svar frá þér ­ annað en skæting í fjölmiðlum ­ strax ­ því ég mun ekki sitja lengur kyrr ...

Einsdæmi??

Fyrri ummæli:
Hubris

Það er athyglisvert að lesa vef DV núna . Þeir hafa fylgt Davíð eftir frá því morgunsárið- hann er á flótta af einum stað á annan - en forðast Seðlabankann-sjálfan" vinnustaðinn"

Í allan morgun hefir verið hávaðasöm mótmælastaða við Seðlabankann og fjölmennt lögreglulið ásamt víkingasveitinni - bæði utan og innandyra.

Svona líða dagarnir - þar til Seðlabankafrumvarpið verður samþykkt og þessari martröð létt af þjóðinni. Og umheiminum bíður þess að rétta okkur hjálparhönd- lánafyrgreiðslu og opnun út í umheiminn- þegar Seðlabankastjórinn er á braut.

Ummæli:
Er ekki tími til kominn á hinu nýja gjaldþrota Íslandi að breyta þeim reglum að ráðamenn geti verið með margföld eftirlaun. Varla höfum við geð eða efni á að borga sjálftökumönnunum margföld laun.

Ég veit ekki alveg í hvaða heimi menn hafa verið hér í gegnum árin, en nú er um að gera að leggja þetta botnlausa rugl af sem einhverjir "snillingar" fyrri tíma hafa sett á. Sér og sínum til góða að sjálfsögðu.

Skrítið annars, hvaða birtingarmyndir "sjálftakan" hefur.

En eðli hennar er alltaf hið sama; græðgi og siðleysi.

Verkefni: Hvatning
Merking: Engin hvatning